Omnibus presentes litteras inspecturis, officialis curie Senon., salutem in Domino. Notum facimus quod coram nobis constitutus Johannes, filius quondam defuncti Guerini, dicti Roijon, de Souciaco, hominis quondam capituli Senon., a dicto capitulo manumissus, dixit et asseruit coram nobis, quod capitulum Senon., vel aliquam personam dicti capituli seu etiam homines ipsorum non citabit vel vexabit, nec in aliquo molestabit de cetero nisi coram ordinariis suis; omnia bona sua, ubicunque sint et poterunt inveniri, quantum ad hoc specialiter obligando. Voluit eciam et concessit, dictus Johannes, quod si ipsum contigerit uxorem ducere, vel tonsuram dimittere clericalem, quod ad priorem statum, secundum usum et consuetudinem hominum dicti capituli de Souciaco, penitus revertatur, et si vellet uti privilegio clericali, voluit et concessit quod dictum capitulum, ad omnia bona sua sub jurisdictione et dominio dicti capituli existencia, auctoritate sua propria sine injuria ei vel alii facienda, possit assignare, et ea capere, saisire, detinere, occupare et explectare, tanquam sua et de eis tanquam de suis suam penitus facere voluntatem, quantum ad premissa omnia bona sua predicta dicto capitulo specialiter obligando. Omnia, vero, et singula velud premissa sunt, dictus Johannes promisit per juramentum suum coram nobis prestitum, se tenere, complere et inviolabiter observare, et contra premissa vel aliquid de premissis, per se vel per alium decetero non venire. Renuncians, et super, etc..... Datum, anno Domini Mº CCº sexagesimo-septimo, mense marcio.